“O‘zstandart”: Maktab o‘quvchilari uchun chiqarilgan o‘quv daftarlarida kamchiliklar aniqlandi

O‘zbekistonda yangi o‘quv yilining boshlanishi munosabati bilan,“O‘zstandart” agentligi hamda “Oila davrasida” ijtimoiy-siyosiy, ma’naviy-ma’rifiy gazetasi hamkorligida  poytaxtning ayrim bozorlarida sotilayotgan daftarlardan namunalar tanlab olinib, ularning davlat standartlariga  qanchalik mos kelishi tahlil qilinganda bir qator nuqsonlar borligi ma’lum bo‘ldi. Bu haqda agentlik matbuot xizmati xabar berdi.

Jumladan, O‘zbekistonda ishlab chiqarilgan, hamda qo‘shni davlatlardan keltirilgan va ichki bozorda sotilayotgan  12 varaqli katak daftarlar, bir va ikki chiziqli daftarlardan namunalar olinib, me’yoriy hujjatlarda belgilangan talablarga muvofiqligi yuzasidan Respublika sinov va sertifikatlashtirish markazining sinov laboratoriyalar majmuasida sinov jarayonlari  o‘tkazildi.
Sinovlar natijalari ko‘ngildagidek chiqmadi. Masalan, tanlangan namunalar “O‘quv muassasalari uchun poligrafiya mahsulotlarining xavfsizligi bo‘yicha umumiy texnik reglament” hamda O‘zDSt 2851:2014 me’yoriy hujjatida qo‘yilgan ayrim talablarga mos emasligi ko‘zga tashlandi.
Maktab daftarlarining standart talablariga mos kelmasligi o‘quvchilar uchun qator noqulayliklarga sabab bo‘ladi. Qog‘oz zichligining me’yoriy hujjat talablaridan past chiqishi daftar varaqlarining chetlari buklanishiga, siyohlarning orqa varaqlariga o‘tishiga va varaqlarning tez  yirtilib ketishiga olib keladi.
Daftar chiziqlarining ranglari va  qalinligining me’yoriy hujjat talablariga mos emasligi esa o‘quvchilarning  ko‘rish qobiliyati zo‘riqishiga olib kelishi mumkin.  Bu nomuvofiqliklar ushbu mahsulotlarning sifat va chidamlilik ko‘rsatkichlari past darajada ekanligini bildiradi.
Ayniqsa yozishni o‘rganayotgan boshlang‘ich sinf o‘quvchilarining husnixatiga salbiy ta’sir ko‘rsatadi. Buni bilgan xaridorlar ham bu kabi mahsulotlarni chetga surib, sifatli o‘quv qurollarini xarid qiladi.
Xulosa qilib aytganda me’yoriy hujjat talablariga mos, sifatli va xaridorgir mahsulotlarni ishlab chiqarish birinchi navbatda tadbirkorlarning o‘zlari uchun foydalidir, deyiladi xabarda.